Ġera malajr mill-ħanut tal-gazzetti sad-dar. Imma l-gazzetta xorta laħqet saret għasra. U dik ir-riħa ta' gazzetta friska telqet. Kull ma baqagħlu, subgħajh suwed bil-linka. Is-Sibt. L-aħjar mod kif tibda l-ġurnata. Jew forsi le. Poġġa ftit fuq is-sufan, u fetaħ il-gazzetta forsi jaqra ftit. Imma moħħu kien kullimkien, barra fuq il-gazzetta mxarrba. Fl-isfond hemm ir-radju, jdoqq l-imbarazz tas-soltu. Diski jakkumpanjaw ir-reklami. Għada lanqas biss sejjer. Hekk hu. Ta l-biljett lil sieħbu, jew aħjar wieħed jaħdem miegħu. Ma jiflaħx jerġa' jara dik l-apatija minn ħdax –il raġel lebsin flokk aħmar. U għandu bżonn jirbaħ ftit punti ma' xbintu, daqskemm Liverpool għandhom bżonn punti biex forsi jiċċaqalqu min-nofs il-klassifika. Qed jiċċassa lejn il-gazzetta u jipprova jikkonvinċi ruħu li għamel sew u fl-aħħar żamm kelmtu miegħu nnifsu. Meta qalilha l-bieraħ, tatu tbissima li kien ilu ma jara żmien, u kellu jniżżel għajnejh mal-art għax għal mument ħassu skomdu. "Agħzel x'imkien int u mmorru nieklu hemm. Ma rridx pubbijiet. Il-Ħadd kollu għalik." Tatu tbissima oħra issa akbar, tgħanniqa u aktar. Għajnejha ħasshom jixgħelu u jleqqu fl-istess ħin. Wara r-reklami, wasal ħin l-aħbarijiet. Niżżel il-gazzetta fuq ħoġru, forsi li ma rnexxielux jiskopri mill-gazzetta ta' quddiemu, jieħdu mir-radju. Xejn. Flok ittri fuq xulxin, kliem fuq xulxin. "U fl-aħħarnett, mix-xena sportiva, eżattament minn Anfield, Kenny Dalglish inħatar bħala manager....." Qalbu waqfet u ħass tagħrixa ma' ġismu kollu. U issa eżaltazzjoni. U issa paniku u ħtija. Mhux se nkun hemm għall-ewwel logħba tiegħu. L-idolu ta' tfuliti. Niżlet hi. "Ilek imqajjem qalbi?" U tbissmet tbissima oħra sħiħa waqt li resqet lejh biex tbusu fuq xufftejh. Kull ma seta' jara did-darba imma kien ix-xquq ta' bejn snienha tan-nofs.
Sibt fil-għodu